ཆུ་ནི་ཟླུམ་པར་ཤེས་པར་བྱ། པདྨའི་མཚན་མས་རྣམ་པར་མཚན། ཞི་བར་བྱེད་པའི་ལས་དང་ལྡན། ཞི་བའི་དོན་དུ་དེ་བཤད་དོ། མེ་ནི་གྲུ་གསུམ་ཤེས་པར་བྱ། སུམ་མདོ་ཡི་
ནི་གནས་སུ་གནས། དབང་དུ་བྱ་བ་བསྒྲུབ་དོན་དུ། པདྨ་རཱ་ག་འདྲ་བའི་འོད། མངོན་སྤྱོད་ལ་ནི་བརྩོན་འགྲུས་ཆེ། རླུང་གི་དཀྱིལ་འཁོར་བརྗོད་བྱ་སྟེ། རལ་གྲི་ཡི་ནི་ཕྱག་རྒྱའི་
དབྱིབས། དབྱར་གྱི་སྤྲིན་དང་མཚུངས་པའི་འོད། སེར་དང་དཀར་དང་དེ་བཞིན་དམར། ནག་པོ་ཡང་ནི་ཁྱད་པར་དུ། དང་པོའི་དཀྱིལ་འཁོར་ཚུལ་གྱིས་ནི། ཐ་མའི་བར་དུ་རབ་
ཏུ་བརྟག ། དང་པོ་རྡོ་རྗེ་རབ་ཏུ་གཞག ། དེ་ཡི་རྗེས་སུ་རིན་ཆེན་ཏེ། པདྨ་དང་ནི་ལས་རྣལ་འབྱོར། གྲུབ་པའི་གོ་འཕང་རིམ་པར་བཤད། ཕྱག་རྒྱ་ཐམས་ཅད་ཀྱི་ཡེ་ཤེས་སོ།
དེ་ནས་བཅོམ་ལྡན་འདས་རྟག་པས་དེ་བཞིན་གཤེགས་པ་ཐམས་ཅད་ཀྱི་ཕྱག་རྒྱའི་ཡེ་ཤེས་བཀའ་སྩལ་པ། གཉིས་དང་གཉིས་སུ་མེད་པས་ཡོངས་སུ་དག་པས་ཆོས་ཐམས་
ཅད་རྣམ་པར་གྲོལ་བའི་ཕྱག་རྒྱས་རྒྱས་བཏབ་པའོ། རྟག་པ་ཡོངས་སུ་དག་པས་ཆོས་ཐམས་ཅད་ཞི་བ་དང་མཐའ་དང་མཐའ་མེད་པའི་ཕྱག་རྒྱས་རྒྱས་བཏབ་པའོ། ཟད་
པའི་སྒོ་དང་ཟད་པའི་མཐའ་དང་ཟད་པའི་མུར་ཐུག་པ་དང་ལྡན་པས་ཆོས་ཐམས་ཅད་ཟད་པ་དང་། འདོད་ཆགས་དང་བྲལ་བའི་ཕྱག་རྒྱས་རྒྱས་བཏབ་པའོ། མཉམ་པ་ཉིད་ཀྱི་
མཐའ་རྣམ་པར་དག་པས་ཆོས་ཐམས་ཅད་ལ་སྐུར་པ་མི་འདེབས་པའི་ཕྱག་རྒྱས་རྒྱས་བཏབ་པའོ། མིག་ལྔ་ལ་ཡང་དག་པར་འདས་པས་ཆོས་ཐམས་ཅད་ནམ་མཁའི་ཕྱག་
རྒྱས་རྒྱས་བཏབ་པའོ། སེམས་ཅན་ཐམས་ཅད་ནམ་མཁའི་དབྱིངས་ཉིད་ཀྱི་ཕྱིར་ཆོས་ཐམས་ཅད་ནམ་མཁའི་རང་བཞིན་གྱི་ཕྱག་རྒྱས་རྒྱས་བཏབ་པའོ།